Kvinne (65) slått og fraranet bilen i Asker
- Kvinnen ble utsatt for ranet da hun skulle på jobb. Da hun skulle låse seg inn i bilen, ble hun kontaktet av to menn som sa de var fra politiet og skulle undersøke bilen, forteller operasjonsleder Tora Jordan i Asker og Bærum politidistrikt. Politiet fikk melding om bilranet klokken 7. Mennene snakket norsk, men kvinnen trodde ikke på de to dem og sa nei. - Hun ble da slått i ansiktet med flat hånd og fratatt veske og bilnøkler, forteller Jordan til NTB. Hun er ikke alvorlig skadet. De to mennene, omkring 30 år og mørkkledde, forsvant deretter fra stedet i kvinnens bil, en VW Golf. Ifølge politiet er det gjort skader på fire andre biler på parkeringsplassen og de tror gjerningsmennene har forsøkt å stjele en annen bil i forkant av bilranet. Politiet har etterlyst bilen, en sølvgrå Golf 2001-modell med registreringsnummer BP 58953. På grunn av mørket søndag morgen har ikke kvinnen kunnet gi noen nærmere beskrivelse av de to ransmennene. Til tross for den ubehagelige episoden har kvinnen dratt på jobb som planlagt. - Hun er en tøff dame, sier Jordan.
To menn som sa de var fra politiet ranet søndag morgen til seg en bil fra en kvinne i Huldreveien i Asker.